94/697/YUTP: Neuvoston päätös, tehty 24 päivänä lokakuuta 1994, neuvoston Euroopan unionista tehdyn sopimuksen J.2 artiklan perusteella hyväksymästä yhteisestä kannasta Euroopan unionin Ruandaa koskevista tavoitteista ja tärkeysjärjestyksistä



Virallinen lehti nro L 283 , 29/10/1994 s. 0001 - 0002

Suomenk. erityispainos Alue 18 Nide 1 s. 0007

Ruotsink. erityispainos Alue 18 Nide 1 s. 0007



NEUVOSTON PÄÄTÖS, tehty 24 päivänä lokakuuta 1994, neuvoston Euroopan unionista tehdyn sopimuksen J.2 artiklan perusteella hyväksymästä yhteisestä kannasta Euroopan unionin Ruandaa koskevista tavoitteista ja tärkeysjärjestyksistä (94/697/YUTP) EUROOPAN UNIONIN NEUVOSTO, joka ottaa huomioon Euroopan unionin perustamissopimuksen ja erityisesti sen J.2 artiklan, ja panee merkille toimet ja ohjelmat, joihin yhteisö on jo ryhtynyt Ruandaa koskevien tavoitteiden ja tärkeysjärjestysten edistämiseksi AKT-ETY-sopimusten mukaisesti, sekä komission aikomuksen jatkaa tätä toimintaa ja toteuttaa aiheelliset toimenpiteet neljännen AKT-ETY-sopimuksen mukaisesti, sekä katsoo, että ON PÄÄTTÄNYT SEURAAVAA: 1 artikla Liitteenä oleva julistus hyväksytään tämän yhteisen kannan erottamattomana osana. 2 artikla Tämä päätös julkaistaan Euroopan yhteisöjen virallisessa lehdessä. Tehty Brysselissä 24 päivänä lokakuuta 1994. Neuvoston puolesta Puheenjohtaja Th. WAIGEL LIITE EUROOPAN UNIONIN RUANDAA KOSKEVAT TAVOITTEET JA TÄRKEYSJÄRJESTYKSET Etusija on annettava pakolaisten palaamiselle. Sovinto, uuden hallituksen pohjan laajentaminen ja olennaisten edellytysten luominen palaamiselle ovat elintärkeitä. Neuvosto arvioi, että kaikki tuki on maksettava asteittain näillä aloilla saavutettujen tulosten mukaan. Kansainvälisellä yhteistyöllä on tärkeä osa tässä kehityksessä. Euroopan unionin tavoitteet ja tärkeysjärjestykset ovat seuraavat: - jatkaa humanitäärisen avun toimittamista pakolaisille, - toteuttaa yhteensovitettuja lyhyen aikavälin elvyttämistoimia Ruandan hyväksi erityisesti veden ja sähkön, mutta myös koulutuksen, terveydenhuollon ja asuntojen ensisijaisilla aloilla pakolaisten paluun ja tosiasiallisen uudelleensopeutumisen kannustamiseksi, - aloittaa kehitysyhteistyö Ruandan kanssa uudelleen tietyin edellytyksin, - aloittaa yhtenäiset toimenpiteet taloudellisten, ekologisten ja sosiaalisten vaurioiden korjaamiseksi niissä Ruandan naapurimaissa, jotka ovat erityisesti joutuneet kärsimään pakolaisten aiheuttamasta kriisistä. Kaikkien toimenpiteiden ja ohjelmien osalta komission ja jäsenvaltioiden välinen tiivis yhteistyö on välttämätön. Euroopan unioni arvioi lisäksi, että on tärkeää lisätä ihmisoikeuksien tarkkailijoiden määrää Ruandassa niin pian kuin mahdollista ja käyttää nopeasti hyväksi kaikki Unamirin (Yhdistyneiden kansakuntien valtuuskunta Ruandan avustamiseksi) voimat suojelun varmistamiseksi kostotoimilta ja vainolta. Euroopan unioni korostaa, että on tärkeää haastaa oikeuteen vakavista ihmisoikeusrikoksista ja erityisesti kansanmurhasta vastuussa olevat. Tätä varten se katsoo, että kansainvälisen tuomioistuimen perustaminen on oleellinen toimenpide rankaisemattomuuden perinteen päättämiseksi ja myöhempien ihmisoikeusrikosten estämiseksi. Euroopan unioni korostaa, että pitkällä aikavälillä Afrikan olisi ratkaistava nämä ristiriidat itse, ja suosittelee niiden valmiuksien vahvistamista, jotka Afrikan yhtenäisyysjärjestöllä on käytettävissään alueellisten ristiriitojen estämiseksi ja ratkaisemiseksi. Euroopan unioni ilmoittaa myös olevansa huolestunut Burundin epävakaasta poliittisesta tilanteesta, jossa väkivalta jatkuvasti lisääntyy.